Komisijos reglamentas (EB) Nr. 696/98
1998 m. kovo 27 d.
įgyvendinantis Tarybos reglamentą (EB) Nr. 515/97 dėl valstybių narių administracinių institucijų tarpusavio pagalbos ir dėl pastarųjų bei Komisijos bendradarbiavimo, siekiant užtikrinti teisingą muitinės ir žemės ūkio teisės aktų taikymą
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1997 m. kovo 13 d. Tarybos reglamentą (EB) Nr. 515/97 dėl valstybių narių administracinių institucijų tarpusavio pagalbos ir dėl pastarųjų bei Komisijos bendradarbiavimo, siekiant užtikrinti teisingą muitinės ir žemes ūkio teisės aktų taikymą, toliau vadinamą "Pagrindiniu reglamentu", ir ypač į jo 43 straipsnio 3 dalį [1],
kadangi Pagrindinis reglamentas numato centrinės duomenų bazės įkūrimą, siekiant patenkinti institucijų, atsakingų už muitinės ir žemės ūkio teisės aktų taikymą, poreikius ir Komisijos poreikius; kadangi šios duomenų bazės tikslas - padėti užkirsti kelią operacijoms, pažeidžiančioms muitinės ir žemės ūkio teisės aktus, tirti šias operacijas ir jas persekioti, padidinant, remiantis greitesnio informacijos perdavimo priemonėmis, kompetentingų institucijų bendradarbiavimo ir kontrolės procedūrų efektyvumą;
kadangi būtina nustatyti veiksmus, susijusius su žemės ūkio teisės aktų taikymu, ir įtraukti informaciją apie šiuos veiksmus į Muitinės informacinės sistemos (MIS) centrinę duomenų bazę pagal Pagrindinio reglamento reikalavimus;
kadangi taip pat būtina, remiantis Pagrindinio reglamento 25 straipsniu, nustatyti elementus, kurie turi būti įtraukti į MIS duomenų bazę pagal kiekvieną iš kategorijų, numatytų aukščiau minėto reglamento 24 straipsnio a ir f punktuose;
kadangi aukščiau minėtus elementus sudaro asmens duomenys, kuriems taikomos specialios apsaugos priemonės; kadangi svarbiausia, kad šie duomenys gali būti įtraukti į duomenų bazę tik laikantis Pagrindinio reglamento 27 straipsnio 2 dalyje numatytų sąlygų;
kadangi šiame reglamente numatytos priemonės atitinka Komiteto nuomonę, nurodytą Pagrindinio reglamento 43 straipsnyje,
PRIĖMĖ ŠĮ REGLAMENTĄ:
1 straipsnis
Taikant žemės ūkio reglamentus, kurie, remiantis Pagrindinio reglamento 23 straipsniu, reikalauja, kad informacija būtų įtraukta į Muitinės informacinę sistemą (MIS), turi būti atsižvelgiama į operacijas, susijusias su:
a) produktų, kuriems taikomi žemės ūkio teisės aktai ir ypač muitai, importu iš trečiųjų šalių;
b) produktų, kuriems taikomi žemės ūkio teisės aktai, eksportu į trečiąsias šalis;
c) produktų, kuriems taikomi žemės ūkio teisės aktai, gabenimu pagal bendrojo ar išorinio tranzito procedūrą, ir operacijomis, susijusiomis su tokių produktų laikinu saugojimu Bendrijoje, kai jais prekiaujama tarp Bendrijos ir trečiosios šalies;
d) produktų, kuriems taikomi apribojimai ar draudimai, susiję su žemės ūkio teisės aktais, vidiniu judėjimu arba operacijomis, kurioms naudojama Bendrijos pagalba.
2 straipsnis
Duomenys, kurie gali būti įtraukti į MIS duomenų bazę pagal Pagrindinio reglamento 24 straipsnio a-f punktų kategorijas, yra išvardyti šio dokumento priede.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1998 m. kovo 13 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. kovo 27 d.